ΑΠΌΦΑΣΗ ΤΗΣ ΕΠΙΤΡΟΠΉΣ της 8ης Δεκεμβρίου 2006 σχετικά με εθνικές διατάξεις που κοινοποίησε η Δανία για ορισμένα βιομηχανικά αέρια του θερμοκηπίου [κοινοποιηθείσα υπό τον αριθμό Ε(2006) 5934] (Το κείμενο στη δανική γλώσσα είναι το μόνο αυθεντικό) (2007/62/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95 παράγραφος 6, Εκτιμώντας τα ακόλουθα: I. ΓΕΓΟΝΟΤΑ ΚΑΙ ΔΙΑΔΙΚΑΣΙΑ (1) Με την επιστολή της 2ας Ιουνίου 2006 της Μόνιμης Αντιπροσωπείας του Βασιλείου της Δανίας στην Ευρωπαϊκή Ένωση, η κυβέρνηση της Δανίας κοινοποίησε στην Επιτροπή, βάσει του άρθρου 9 παράγραφος 3 στοιχείο β) του κανονισμού (EΚ) αριθ. 842/2006 του Ευρωπαϊκού Κοινοβουλίου και του Συμβουλίου (1), τις εθνικές της διατάξεις σχετικά με την κανονιστική ρύθμιση ορισμένων βιομηχανικών αερίων του θερμοκηπίου που θεωρεί απαραίτητο να διατηρήσει και μετά από την έκδοση του κανονισμού, και παράλληλα διαβίβασε την αντίστοιχη αιτιολόγηση. (2) Στη συγκεκριμένη επιστολή η κυβέρνηση της Δανίας αναφέρει ότι το Βασίλειο της Δανίας προτίθεται να διατηρήσει τις εθνικές διατάξεις του που είναι αυστηρότερες του κανονισμού, σύμφωνα με το άρθρο 9 παράγραφος 3 στοιχείο α) του κανονισμού (ΕΚ) αριθ. 842/2006. 1. Κοινοτική νομοθεσία 1.1. Άρθρο 95 παράγραφοι 4 και 6 της συνθήκης ΕΚ (3) Το άρθρο 95 παράγραφος 4 της συνθήκης ΕΚ αναφέρει ότι «Όταν, αφού το Συμβούλιο ή η Επιτροπή θεσπίσουν ένα μέτρο εναρμόνισης, ένα κράτος μέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 30 ή διατάξεις σχετικές με την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους.» (4) Σύμφωνα με το άρθρο 95 παράγραφος 6, η Επιτροπή εντός έξι μηνών από την κοινοποίηση, εγκρίνει ή απορρίπτει τις αντίστοιχες εθνικές διατάξεις, αφού εξακριβώσει κατά πόσον αποτελούν μέσο αυθαίρετων διακρίσεων ή συγκαλυμμένων περιορισμών του εμπορίου μεταξύ κρατών μελών και εάν συνιστούν ή όχι εμπόδιο στη λειτουργία της εσωτερικής αγοράς. 1.2. Κανονισμός (EΚ) αριθ. 842/2006 (5) Ο κανονισμός (ΕΚ) αριθ. 842/2006 για ορισμένα φθοριούχα αέρια του θερμοκηπίου (αέρια F) αποσκοπεί στην πρόληψη και τη συγκράτηση των εκπομπών ορισμένων εξ αυτών, HFC (υδροφθοράνθρακες), PFC (υπερφθοράνθρακες) και SF6 (εξαφθοριούχο θείο) που καλύπτονται από το πρωτόκολλο του Κιότο. (6) Περιλαμβάνει επίσης περιορισμένο αριθμό απαγορεύσεων χρήσης και διάθεσης στην αγορά όταν θεωρείται ότι υφίστανται εναλλακτικές δυνατότητες που είναι δυνατόν να αποτελέσουν αντικείμενο εκμετάλλευσης με εύλογο κόστος σε κοινοτικό επίπεδο και για τις περιπτώσεις στις οποίες θεωρείται ότι η βελτίωση της συγκράτησης και η ανάκτηση δεν είναι εφικτές. (7) Ο κανονισμός έχει διττή νομική βάση, αφενός οι εν γένει διατάξεις του βασίζονται στο άρθρο 175 παράγραφος 1 της συνθήκης ΕΚ, ενώ ειδικά τα άρθρα 7, 8 και 9 βασίζονται στο άρθρο 95 της συνθήκης ΕΚ λόγω των επιπτώσεών τους στην ελεύθερη κυκλοφορία των εμπορευμάτων εντός της ενιαίας αγοράς της ΕΚ. (8) Το άρθρο 9 του κανονισμού διέπει τη διάθεση στην αγορά και απαγορεύει ειδικότερα την εμπορική διακίνηση σειράς προϊόντων και ειδών εξοπλισμού που περιέχουν, ή των οποίων η λειτουργία εξαρτάται από φθοριούχα αέρια που καλύπτει ο κανονισμός. Στην παράγραφο 3 στοιχείο α) ορίζεται ότι τα κράτη μέλη που μέχρι τις 31 Δεκεμβρίου 2005 έχουν λάβει αυστηρότερα εθνικά μέτρα από τα προβλεπόμενα στο συγκεκριμένο άρθρο τα οποία εμπίπτουν στο πεδίο εφαρμογής του κανονισμού, δύνανται να διατηρήσουν τα εν λόγω εθνικά μέτρα μέχρι τις 31 Δεκεμβρίου 2012. Σύμφωνα με την παράγραφο 3 στοιχείο β), τα εν λόγω μέτρα και η αιτιολόγησή τους κοινοποιούνται στην Επιτροπή και πρέπει να συνάδουν προς τη συνθήκη. (9) Ο κανονισμός τίθεται σε ισχύ από τις 4 Ιουλίου 2007, εξαιρουμένων του άρθρου 9 και του παραρτήματος ΙΙ, που τίθενται σε ισχύ στις 4 Ιουλίου 2006. 2. Κοινοποιηθείσες εθνικές διατάξεις (10) Οι εθνικές διατάξεις που κοινοποίησε η Δανία καθιερώθηκαν με το διάταγμα αριθ. 552 της 2ας Ιουλίου 2002. (11) Το διάταγμα αφορά τρία αέρια του θερμοκηπίου χαρακτηρισμένα βάσει του πρωτοκόλλου του Κιότο, με ως επί το πλείστον υψηλό δυναμικό αύξησης της θερμοκρασίας του πλανήτη: τους υδροφθοράνθρακες (HFC), τους υπερφθοράνθρακες (PFC) και το εξαφθοριούχο θείο (SF6). (12) Το διάταγμα προβλέπει γενική απαγόρευση της εισαγωγής, πώλησης και χρήσης νέων προϊόντων που περιέχουν τα προαναφερόμενα αέρια του θερμοκηπίου μετά την 1η Ιανουαρίου 2006 καθώς και την απαγόρευση της εισαγωγής, πώλησης και χρήσης των εν λόγω αερίων, νέων και ανακτηθέντων, μετά την 1η Ιανουαρίου 2006. (13) Η γενική απαγόρευση των νέων προϊόντων που περιέχουν φθοριούχα αέρια που καλύπτει ο κανονισμός συνοδεύεται από παρεκκλίσεις που ορίζονται στο παράρτημα Ι του διατάγματος. (14) Το διάταγμα παρέχει τη δυνατότητα στη δανική Υπηρεσία Προστασίας του Περιβάλλοντος να επιτρέπει εξαιρέσεις σε ορισμένες «πολύ ειδικές περιπτώσεις». Στην κοινοποίηση αναφέρεται σε ποιες περιπτώσεις μπορεί να τεθεί στην πράξη σε εφαρμογή η ως άνω διαδικασία εξαίρεσης, π.χ. όταν η απαγόρευση έχει απρόβλεπτα δυσανάλογα αποτελέσματα ή όταν διαπιστώνεται ότι δεν διατίθενται εναλλακτικές λύσεις ή ότι αυτές είναι ακατάλληλες, ή σε περιπτώσεις κατά τις οποίες το συνολικό επίπεδο των εκπομπών αερίων του θερμοκηπίου αποδεικνύεται, μετά τη μετατροπή του σε ισοδύναμο διοξείδιο του άνθρακος, ότι είναι χαμηλότερο για ένα σύστημα που περιέχει φθοριωμένα αέρια. Η κοινοποίηση περιέχει επίσης έγγραφο χάραξης κατευθύνσεων που εξέδωσε η δανική Υπηρεσία Προστασίας του Περιβάλλοντος για τους φορείς εκμετάλλευσης που επιθυμούν να υποβάλουν αίτηση εξαίρεσης. Το εν λόγω έγγραφο συνοψίζει τα κριτήρια που χρησιμοποιεί η δανική Υπηρεσία Προστασίας Περιβάλλοντος για τη χορήγηση ή την άρνηση εξαιρέσεων καθώς και συνοπτική παρουσίαση όλων των εφαρμογών που έχουν υποβληθεί μέχρι σήμερα παράλληλα με τις αντιστοίχως ληφθείσες αποφάσεις εκ μέρους της. (15) Με επιστολή της, στις 26 Οκτωβρίου 2006, η Επιτροπή ενημέρωσε την κυβέρνηση της Δανίας ότι είχε λάβει την κοινοποίηση και ότι η προβλεπόμενη εξάμηνη προθεσμία εξέτασής της, βάσει του άρθρου 95 παράγραφος 6, άρχισε στις 9 Ιουνίου 2006, ήτοι την επομένη της παραλαβής της. (16) Με επιστολή στις 19 Σεπτεμβρίου 2006, η Επιτροπή ενημέρωσε τα άλλα κράτη μέλη σχετικά με την εν λόγω κοινοποίηση και τους ζήτησε να διατυπώσουν σχόλια εντός προθεσμίας 30 ημερών. Η Επιτροπή δημοσίευσε επίσης ανακοίνωση σχετικά με την κοινοποίηση στην Επίσημη Εφημερίδα της Ευρωπαϊκής Ένωσης (2) για να ενημερώσει τυχόν άλλα ενδιαφερόμενα μέρη για τις εθνικές διατάξεις της Δανίας καθώς και για τους λόγους που αναφέρονται σχετικά. II. ΑΞΙΟΛΟΓΗΣΗ 1. Εξέταση της δυνατότητας αποδοχής (17) Το άρθρο 95 παράγραφος 4 αφορά περιπτώσεις κατά τις οποίες, μετά την έγκριση μέτρων εναρμόνισης, το κράτος μέλος θεωρεί αναγκαίο να διατηρήσει εθνικές διατάξεις λόγω επιτακτικών αναγκών που σχετίζονται με το άρθρο 30 ή με την προστασία του περιβάλλοντος ή του περιβάλλοντος εργασίας. (18) Η κοινοποίηση της Δανίας σχετίζεται με εθνικές διατάξεις που αποκλίνουν από τις αντιστοίχως προβλεπόμενες στο άρθρο 9 παράγραφος 1 του κανονισμού (EΚ) αριθ. 842/2006. Οι εν λόγω εθνικές διατάξεις εγκρίθηκαν και ετέθησαν σε ισχύ το 2002, πριν από την έκδοση του κανονισμού. (19) Η διάθεση στην αγορά προϊόντων και ειδών εξοπλισμού που περιέχουν ορισμένα φθοριούχα αέρια εναρμονίστηκε σε επίπεδο ΕΚ με τον κανονισμό (ΕΚ) αριθ. 842/2006, και ιδίως με το άρθρο 9 και το παράρτημα II αυτού. (20) Το διάταγμα της Δανίας περιέχει αυστηρότερες διατάξεις από τις αντιστοίχως προβλεπόμενες στον κανονισμό (EΚ) αριθ. 842/2006 δεδομένου ότι προβλέπει γενική απαγόρευση της εισαγωγής, πώλησης και χρήσης νέων προϊόντων που περιέχουν φθοριούχα αέρια μετά την 1η Ιανουαρίου 2006 καθώς και την απαγόρευση της εισαγωγής, πώλησης και χρήσης φθοριούχων αερίων, νέων και ανακτηθέντων, μετά την 1η Ιανουαρίου 2006, ενώ ο κανονισμός προβλέπει περιορισμένη απαγόρευση της διάθεσης στην αγορά αποκλειστικά και μόνο για τα προϊόντα που αναφέρονται στο παράρτημα ΙΙ. (21) Βάσει των ανωτέρω και λαμβάνοντας υπόψη και το άρθρο 9 παράγραφος 3 στοιχείο β) του κανονισμού (ΕΚ) αριθ. 842/2006, τα κράτη μέλη καλούνται να κοινοποιούν τα μέτρα προς την Επιτροπή, αναφέροντας τους αντιστοίχους λόγους. Ανάλογα μέτρα επιβάλλεται να συνάδουν προς τη συνθήκη. (22) Η συμβατότητα των εν λόγω μέτρων εξετάζεται με τη διαδικασία που προβλέπεται στο άρθρο 95 παράγραφοι 4 και 6, λαμβάνοντας δεόντως υπόψη τον κανονισμό 842/200. Βάσει του άρθρου 95 παράγραφος 4 απαιτείται η εκάστοτε κοινοποίηση να συνοδεύεται από περιγραφή των λόγων που αφορούν μία ή περισσότερες από τις μείζονες ανάγκες στις οποίες αναφέρεται το άρθρο 30 ή την προστασία του περιβάλλοντος ή του περιβάλλοντος εργασίας. (23) Με γνώμονα τα ανωτέρω, η Επιτροπή θεωρεί ότι η αίτηση που υπέβαλε η Δανία με στόχο να εγκριθεί η διατήρηση των εθνικών διατάξεών της για ορισμένα βιομηχανικά αέρια του θερμοκηπίου μπορεί να γίνει δεκτή δυνάμει του άρθρου 95 παράγραφος 4 της συνθήκης ΕΚ. 2. Αξιολόγηση του αιτήματος (24) Σύμφωνα με το άρθρο 95 παράγραφοι 4 και 6 πρώτο εδάφιο της συνθήκης ΕΚ, η Επιτροπή καλείται να εξασφαλίσει ότι τηρούνται όλες οι προϋποθέσεις υπό τις οποίες επιτρέπεται ένα κράτος μέλος να διατηρήσει εθνικές διατάξεις που παρεκκλίνουν από κοινοτικό μέτρο εναρμόνισης που προβλέπεται στο συγκεκριμένο άρθρο. Οι αντίστοιχες εθνικές διατάξεις θα πρέπει να δικαιολογούνται ιδίως από τις επιτακτικές ανάγκες που αναφέρονται στο άρθρο 30 της συνθήκης ή να σχετίζονται με την προστασία του περιβάλλοντος ή του περιβάλλοντος εργασίας, ενώ δεν θα πρέπει να αποτελούν μέσο αυθαίρετων διακρίσεων ή συγκαλυμμένων περιορισμών του εμπορίου μεταξύ των κρατών μελών και απαγορεύεται να παρεμποδίζουν τη λειτουργία της εσωτερικής αγοράς δυσανάλογα ή περιττά. 2.1. Το βάρος της απόδειξης (25) Η Επιτροπή, κατά την εξέταση του κατά πόσον είναι δικαιολογημένα τα εθνικά μέτρα που κοινοποιούνται δυνάμει του άρθρου 95 παράγραφος 4, οφείλει να θεωρεί ως αφετηρία «τους λόγους» που ανέφερε το κράτος μέλος. Αυτό σημαίνει ότι, σύμφωνα με τις διατάξεις της συνθήκης ΕΚ, το κράτος μέλος που επιδιώκει να διατηρήσει τα εν λόγω εθνικά μέτρα υποβάλλοντας σχετικό αίτημα είναι υπεύθυνο για τη δικαιολόγησή του. (26) Εναπόκειται στο κράτος μέλος να προτείνει επαρκή επιχειρηματολογία, δεδομένα και επιστημονικά πειστήρια ώστε να εξασφαλίσει τη διατήρηση αυστηρότερων εθνικών, νομοθετικών διατάξεων. Ως εκ τούτου, το κράτος μέλος έχει κάθε λόγο να επισυνάψει στην κοινοποίησή του οιαδήποτε ουσιαστικά ή νομικά στοιχεία θα μπορούσαν να υποστηρίξουν την αίτησή του (3). Σε περίπτωση που η κοινοποίηση δεν περιλαμβάνει ανάλογα στοιχεία, η Επιτροπή θεωρεί ότι η κοινοποίηση δεν είναι δεόντως τεκμηριωμένη. 2.2. Αιτιολόγηση βάσει επιτακτικών αναγκών κατά το νόημα του άρθρου 30 ή για λόγους προστασίας του περιβάλλοντος ή του περιβάλλοντος εργασίας 2.2.1. Η θέση της Δανίας (27) Για να δικαιολογηθεί η διατήρηση των εθνικών διατάξεων, οι δανικές αρχές υπέβαλαν επεξηγηματική δήλωση με το ακόλουθο σκεπτικό. (28) Το διάταγμα αριθ. 552 της 2ας Ιουλίου 2002 αφορά την κανονιστική ρύθμιση ορισμένων βιομηχανικών αερίων του θερμοκηπίου (HFC, PFC και SF6), που είναι αέρια με έντονη δράση σε ό, τι αφορά το κλιματικό φαινόμενο του θερμοκηπίου. Για παράδειγμα, 1 kg των πλέον ευρέως χρησιμοποιούμενων αερίων HFC στη Δανία (HFC-134α και HFC-404A) ισοδυναμούν αντιστοίχως με 1 300 και 3 780 kg CO2, ενώ 1 kg SF6 ισοδυναμεί με ποσότητα που υπερβαίνει τα 22 000 kg CO2. (29) Βάσει του πρωτοκόλλου του Κιότο, η ΕΚ δεσμεύθηκε να μειώσει τις συνολικές εκπομπές αερίων του θερμοκηπίου από τα κράτη μέλη τουλάχιστον κατά 8 % συγκριτικά προς το επίπεδο του 1990 την περίοδο 2008-2012. Στο πλαίσιο του διαλόγου που ακολούθησε στο εσωτερικό της ΕΚ [απόφαση του Συμβουλίου 2002/358/EΚ, της 25ης Απριλίου 2002, για την έγκριση, εξ ονόματος της Ευρωπαϊκής Κοινότητας, του πρωτοκόλλου του Κιότο στη σύμβαση-πλαίσιο των Ηνωμένων Εθνών για τις κλιματικές μεταβολές και την από κοινού τήρηση των σχετικών δεσμεύσεων (4) ], η Δανία δεσμεύτηκε να μειώσει το συνολικό επίπεδο των εκπομπών αερίων του θερμοκηπίου κατά 21 % τη συγκεκριμένη περίοδο. (30) Στην κοινοποίησή τους, οι αρχές της Δανίας αναφέρουν το στόχο της προστασίας του περιβάλλοντος και ιδίως την ανάγκη να επιτευχθεί με όλα τα δυνατά μέσα ο στόχος της μείωσης των εκπομπών αερίων του θερμοκηπίου, όπως προβλέπεται στην απόφαση 2002/358/EΚ. (31) Με το συγκεκριμένο διάταγμα επιδιώκεται η συμβολή στη μείωση των εκπομπών αερίων του θερμοκηπίου μέσω της πρόληψης των εκπομπών φθοριούχων αερίων που συμβάλλουν στο φαινόμενο του θερμοκηπίου. (32) Οι αρχές της Δανίας επισημαίνουν ότι στόχος του αντιστοίχου διατάγματος για τα βιομηχανικά αέρια του θερμοκηπίου είναι να περιοριστεί η χρήση τους και ως εκ τούτου, η εκπομπή βιομηχανικών αερίων του θερμοκηπίου στο μέτρο του δυνατού, συμβάλλοντας τοιουτοτρόπως στην εκπλήρωση των υποχρεώσεων που έχουν αναληφθεί σε διεθνές επίπεδο. Οι αρχές της Δανίας θεωρούν ότι ο φιλόδοξος στόχος της μείωσης των εκπομπών αερίων του θερμοκηπίου που επιδιώκει η Δανία βάσει της απόφασης 2002/358/EΚ προϋποθέτει συντονισμένες προσπάθειες αντιμετώπισης όλων των πηγών εκπομπής αερίων του θερμοκηπίου. (33) Οι HFC χρησιμοποιούνται στη Δανία ως επί το πλείστον ως ψυκτικά υγρά σε μονάδες ψύξης. Οι PFC δεν χρησιμοποιούνται πλέον στη Δανία, το SF6 κατά το παρελθόν χρησιμοποιείτο ως ηχομονωτικό γυάλινων στοιχείων και για ορισμένους διακόπτες στον τομέα των εφαρμογών του ηλεκτρισμού. Σήμερα χρησιμοποιείται αποκλειστικά και μόνο στον τελευταίο από τους προαναφερόμενους τομείς, πράγμα που συνεπάγεται την κατανάλωση λίγων τόνων ετησίως. (34) Στην κοινοποίησή τους, οι αρχές της Δανίας αναφέρονται στις μαθηματικές προβολές σύμφωνα με τις οποίες εάν δεν υπάρξει περαιτέρω κανονιστική ρύθμιση, τα επίπεδα των εκπομπών θα διπλασιαστούν έως το 2010, λαμβάνοντας υπόψη 0,5-0,7 εκατομμύρια επιπλέον τόνους ισοδυνάμου διοξειδίου του άνθρακα αντί των κοινοποιημένων νομοθετικών μέτρων. (35) Οι αρχές της Δανίας ανέφεραν ότι οι αρχές που καθιερώθηκαν σε κοινοτικό επίπεδο με τον κανονισμό (ΕΚ) 842/2006 για τη μείωση των εκπομπών μέσω της συγκράτησής τους θεσπίστηκαν στη νομοθεσία της Δανίας πριν από περισσότερα από 50 χρόνια και έκτοτε ίσχυσαν για όλες τις εφαρμογές φθοριούχων αερίων με αποτέλεσμα να είναι απίθανο να οδηγήσουν σε περαιτέρω μειώσεις σήμερα. (36) Στην κοινοποίησή της, η Δανία περιγράφει συνοπτικά ορισμένους από τους τομείς εφαρμογής όπου αναπτύχθηκαν εναλλακτικές λύσεις και οι οποίοι κατά συνέπεια καλύπτονται από τις κανονιστικές διατάξεις της Δανίας. Η Δανία θεωρεί ότι είναι ήδη διαθέσιμες εναλλακτικές δυνατότητες για τα χρησιμοποιούμενα βιομηχανικά αέρια του θερμοκηπίου στις εφαρμογές που έχουν απαγορευθεί από 1ης Ιανουαρίου 2006 ή θα απαγορευθούν από 1ης Ιανουαρίου 2007. (37) Η γενική απαγόρευση της εισαγωγής, της πώλησης και της χρήσης νέων προϊόντων που περιέχουν τα καλυπτόμενα φθοριούχα αέρια συνοδεύεται από παρεκκλίσεις που διευκρινίζονται στο παράρτημα Ι του διατάγματος. Οι συγκεκριμένες παρεκκλίσεις αφορούν σειρά ιδιαίτερα εξειδικευμένων εφαρμογών και, για ορισμένες κοινότερες εφαρμογές, βασίζονται στην ποσότητα των χρησιμοποιούμενων αερίων του θερμοκηπίου στα αντίστοιχα συστήματα, εξαιρώντας τοιουτοτρόπως για παράδειγμα τις μονάδες ψύξης, τις αντλίες θερμότητας ή τις μονάδες κλιματισμού που συνεπάγονται επιβάρυνση μεταξύ 0,15 kg και 10 kg καθώς και τα συστήματα ψύξης για την ανάκτηση θερμότητας με επιβάρυνση μικρότερη ή ίση των 50 kg. Εξαιρούνται τα προϊόντα για τα πλοία και τις στρατιωτικές χρήσεις καθώς και η χρήση SF6 σε μονάδες υψηλής τάσης. (38) Επιπλέον των προαναφερόμενων παρεκκλίσεων, το διάταγμα της Δανίας προβλέπει τη δυνατότητα εξαιρέσεων από τη γενική απαγόρευση «σε πολύ ειδικές περιπτώσεις». Στόχος της εν λόγω δυνατότητας εξαίρεσης είναι να αποφευχθεί η απαγόρευση σε ειδικές περιπτώσεις, που θα μπορούσαν να έχουν δυσανάλογα σοβαρές επιπτώσεις (σε περιπτώσεις που δεν είχαν προβλεφθεί όταν εκδόθηκε το εν λόγω διάταγμα, για ειδικές καταστάσεις κατά τις οποίες η εγκατάσταση ειδών ψυκτικού εξοπλισμού με εναλλακτικές ουσίες ως προς τους HFC συνεπάγεται εξαιρετικές και αδικαιολόγητα υψηλές επιπλέον δαπάνες για τον φορέα εγκατάστασης ή τον ιδιοκτήτη, ή σε περιπτώσεις κατά τις οποίες το συνολικό επίπεδο των εκπομπών αερίων του θερμοκηπίου ήταν αποδεδειγμένα χαμηλότερου ισοδυνάμου διοξειδίου του άνθρακα για συστήματα που χρησιμοποιούν φθοριωμένα αέρια). (39) Η δυνατότητα εξαίρεσης προβλέπεται ότι θα πρέπει να χρησιμοποιείται κατά τρόπους που να εξασφαλίζεται ότι η αναμενόμενη βελτίωση του περιβάλλοντος λόγω της απαγόρευσης επιτυγχάνεται με τον καλύτερο και πλέον αποτελεσματικό τρόπο γενικά για το περιβάλλον, και ως προς την ενέργεια. (40) Σύμφωνα με το άρθρο 8 της πράξης αριθ. 21 για τις χημικές ουσίες και προϊόντα, της 16ης Ιανουαρίου 1996, η απαγόρευση δεν ισχύει για την εισαγωγή, παραγωγή και πώληση προϊόντων που προορίζονται αποκλειστικά και μόνο για τις εξαγωγές. (41) Επιπλέον, δεν επιβάλλεται απαγόρευση στην εισαγωγή βιομηχανικών αερίων του θερμοκηπίου που θα χρησιμοποιηθούν για την παραγωγή συγκεκριμένου προϊόντος προς εξαγωγή. (42) Η κυβέρνηση της Δανίας θεωρεί ότι στόχος του διατάγματος είναι να εξασφαλιστεί η προστασία του περιβάλλοντος και ότι είναι αναγκαίο και αναλογικό προς τους επιδιωκόμενους στόχους σε ό, τι αφορά την αποφυγή και τη μείωση των εκπομπών φθοριούχων αερίων. Κατά συνέπεια, κατά την άποψή της, το συγκεκριμένο διάταγμα συνάδει προς τη συνθήκη. 2.2.2. Αξιολόγηση της θέσης της Δανίας (43) Αφού εξέτασε τις πληροφορίες που διαβίβασε η Δανία, η Επιτροπή θεωρεί ότι το αίτημα για τη διατήρηση αυστηρότερων μέτρων από τα προβλεπόμενα στον κανονισμό (ΕΚ) 842/2006 μπορεί να θεωρηθεί ότι συνάδει προς τη συνθήκη για τους εξής λόγους. 2.2.2.1. Περιβαλλοντική δικαιολόγηση: (44) Το διάταγμα αποτελεί μέρος ευρύτερης στρατηγικής που έχει υιοθετήσει η Δανία για να ανταποκριθεί στους στόχους περί μείωσης των εκπομπών που επιδιώκει να επιτύχει βάσει του πρωτοκόλλου του Κιότο και βάσει της εν συνεχεία εγκριθείσας συμφωνίας επιμερισμού του φορτίου σε κοινοτικό επίπεδο. Στο πλαίσιο της εν λόγω κοινοτικής ρύθμισης, η Δανία καλείται να μειώσει συγκριτικά με το έτος αναφοράς (1990) τις εκπομπές αερίων του θερμοκηπίου κατά 21 % την περίοδο 2008-2012. (45) Βάσει των ανωτέρω, η Δανία διαμορφώνει κλιματική στρατηγική για να ανταποκριθεί στις δεσμεύσεις της η οποία καλύπτει κάθε πηγή εκπομπής αερίων του θερμοκηπίου. Ως εκ τούτου, τα μέτρα για τα φθοριούχα αέρια αποτελούν μέρος της συνολικής προσπάθειάς της για να ανταποκριθεί στις υποχρεώσεις της. Επιβάλλεται να σημειωθεί ότι οι εκπομπές αναλόγων φθοριούχων αερίων υπολογίζεται ότι θα διπλασιαστούν έως το 2010 εάν δεν υπάρξουν περαιτέρω κανονιστικά μέτρα, λόγω της αυξημένης χρήσης ψυκτικών εγκαταστάσεων και της επικείμενης σταδιακής εξάλειψης των HCFC από τις ψυκτικές εγκαταστάσεις βάσει του κανονισμού (EΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (5). (46) Ο κανονισμός (EΚ) αριθ. 842/2006 αναμένεται να οδηγήσει σε ουσιαστικές μειώσεις των εκπομπών φθοριούχων αερίων ανά την Κοινότητα και πρωτίστως στα κράτη μέλη που δεν έχουν ακόμη λάβει τα δέοντα μέτρα μείωσης των εκπομπών φθοριούχων αερίων, ήτοι ως επί το πλείστον μέτρα με στόχο τη βελτίωση της συγκράτησης και της ανάκτησης των φθοριούχων αερίων που χρησιμοποιούνται σε ορισμένες εφαρμογές. Ωστόσο, η δανική νομοθεσία έχει ήδη καθιερώσει ανάλογες διατάξεις (πολιτική συγκράτησης η οποία βασίζεται πρωτίστως σε υποχρεωτικά εκπαιδευτικά προγράμματα, τακτικούς ελέγχους διαρροών κ.λπ.) πριν από περισσότερα από 50 χρόνια, οι οποίες έκτοτε ίσχυσαν για τις εφαρμογές με φθοριούχα αέρια και ως εκ τούτου θα ήταν απίθανο να επιτύχουν περαιτέρω μειώσεις που θα μπορούσαν να αντισταθμίσουν ουσιαστικά την αναμενόμενη αύξηση των εκπομπών αερίων του θερμοκηπίου στη Δανία. (47) Λαμβάνοντας υπόψη τα ανωτέρω, η Επιτροπή θεωρεί ότι η περιβαλλοντική αιτιολόγηση που προτείνει η Δανία, ήτοι η μείωση και η πρόληψη των εκπομπών φθοριούχων αερίων, ευσταθεί. 2.2.2.2. Συνάφεια και αναλογικότητα του διατάγματος της Δανίας προς το στόχο της περαιτέρω μείωσης των φθοριούχων αερίων του θερμοκηπίου: (48) Στο συγκεκριμένο πλαίσιο, και για να επιτευχθεί περαιτέρω μείωση και πρόληψη των εκπομπών φθοριούχων αερίων, η Δανία αποφάσισε ήδη το 2002 να επιβάλει επιλεκτικά στην αγορά απαγορεύσεις για τα νέα είδη σχετικού εξοπλισμού. Η επιλογή βασίστηκε σε έρευνες που επιδίωκαν πρωτίστως να εξεταστεί η ύπαρξη και η διαθεσιμότητα εναλλακτικών δυνατοτήτων δίχως φθοριούχα αέρια. (49) Βάσει των εν λόγω ερευνών, το διάταγμα προβλέπει γενική απαγόρευση των εισαγωγών, των πωλήσεων και της χρήσης νέων προϊόντων με φθοριούχα αέρια από 1ης Ιανουαρίου 2006, θεσπίζοντας παράλληλα σημαντικό αριθμό παρεκκλίσεων και εξαιρέσεων βάσει των οποίων ορισμένα προϊόντα και είδη εξοπλισμού εξαιρούνται αυτόματα ή μπορούν να εξαιρεθούν υπό ορισμένες προϋποθέσεις ή βάσει των οποίων προβλέπεται η πρόωρη ή καθυστερημένη εφαρμογή του χρονοδιαγράμματος της απαγόρευσης. Το παράρτημα Ι του διατάγματος περιλαμβάνει ειδικές παρεκκλίσεις για σειρά ιδιαίτερα εξειδικευμένων εφαρμογών (π.χ. αερολύματα για ιατρική χρήση και εργαστηριακός εξοπλισμός) και, για ορισμένες κοινότερες εφαρμογές, εξαιρέσεις λόγω της ποσότητας των χρησιμοποιούμενων φθοριούχων αερίων στα αντίστοιχα συστήματα με αποτέλεσμα την εξαίρεση των μονάδων ψύξης, των αντλιών θερμότητας ή των μονάδων κλιματισμού με φορτίο ψυκτικού μέσου μεταξύ 0,15 kg και 10 kg, καθώς και των ψυκτικών συστημάτων για ανάκτηση θερμότητας με φορτίο ψυκτικού μέσου μικρότερο ή ίσο των 50 kg. Εξαιρούνται επίσης τα προϊόντα για σκάφη και στρατιωτική χρήση καθώς και η χρήση SF6 σε εξοπλισμό υψηλής τάσης. (50) Επιπλέον, το διάταγμα επιτρέπει εξαιρέσεις εκ μέρους της δανικής Υπηρεσίας Προστασίας του Περιβάλλοντος σε «πολύ ειδικές περιπτώσεις», που δεν καλύφθηκαν από το διάταγμα κατά την έκδοσή του σε περιπτώσεις κατά τις οποίες εναλλακτικές λύσεις δεν διατίθενται ή είναι ακατάλληλες ή σε καταστάσεις κατά τις οποίες αποδεδειγμένα το συνολικό επίπεδο των εκπομπών αερίων του θερμοκηπίου (συμπεριλαμβανόμενων των «εμμέσων εκπομπών» λόγω της κατανάλωσης της ενέργειας) είναι χαμηλοτέρου ισοδυνάμου διοξειδίου του άνθρακος στα συστήματα που περιέχουν φθοριούχα αέρια. (51) Η διαδικασία που εφαρμόζεται από την Υπηρεσία Προστασίας του Περιβάλλοντος περιγράφεται σαφώς, καθώς και τα κριτήρια επί των οποίων βασίζονται οι αποφάσεις χορήγησης ή απόρριψης των εξαιρέσεων. Τα εν λόγω κριτήρια λαμβάνουν υπόψη την αρχή της αναλογικότητας. (52) Επιπλέον αξίζει να σημειωθεί ότι το διάταγμα της Δανίας επιτρέπει τη χρήση φθοριούχων αερίων για τη συντήρηση και την εξυπηρέτηση του ήδη υφιστάμενου εξοπλισμού ώστε να αποφεύγεται η αδικαιολόγητη εγκατάλειψή του. (53) Μολονότι επισημαίνεται ότι το διάταγμα έχει συνέπειες για την ελεύθερη κυκλοφορία των εμπορευμάτων εντός της Κοινότητας, η Επιτροπή βάσει της προαναφερόμενης ανάλυσης καταλήγει στο συμπέρασμα ότι το διάταγμα δικαιολογείται από περιβαλλοντική σκοπιά και λαμβάνει δεόντως υπόψη τις επιπτώσεις των προβλεπόμενων απαγορεύσεων στην εσωτερική αγορά ενισχυόμενο και από τη δυνατότητα χορήγησης επιμέρους εξαιρέσεων. (54) Επιβάλλεται επίσης να υπενθυμιστεί ότι το άρθρο 9 παράγραφος 3 στοιχείο α) του κανονισμού (ΕΚ) αριθ. 842/2006 επιτρέπει τη διατήρηση των εθνικών μέτρων αποκλειστικά και μόνο μέχρι τις 31 Δεκεμβρίου 2012, και ως εκ τούτου, δεδομένου ότι η κοινοποίηση του Βασιλείου της Δανίας αναφέρεται στο συγκεκριμένο άρθρο του κανονισμού, το εν λόγω διάταγμα θα ισχύσει για περιορισμένη περίοδο. 2.3. Απουσία αυθαίρετων διακρίσεων, συγκαλυμμένων περιορισμών του εμπορίου μεταξύ των κρατών μελών (55) Σύμφωνα με το άρθρο 95 παράγραφος 6 της συνθήκης ΕΚ, η Επιτροπή εγκρίνει ή απορρίπτει αντίστοιχες εθνικές διατάξεις αφού εξακριβώσει κατά πόσον αποτελούν μέσο για αυθαίρετες διακρίσεις ή συγκαλυμμένο περιορισμό του εμπορίου μεταξύ των κρατών μελών. (56) Επιβάλλεται να υπενθυμιστεί ότι βάσει του άρθρου 95 παράγραφος 4 της συνθήκης ΕΚ κάθε αίτηση επιβάλλεται να αξιολογείται με γνώμονα τις προϋποθέσεις που ορίζονται τόσο στη συγκεκριμένη παράγραφο όσο και στην παράγραφο 6 του ως άνω άρθρου. Εάν δεν τηρείται έστω και μία προϋπόθεση, η σχετική αίτηση απορρίπτεται δίχως να χρειαστεί εξέταση της εκπλήρωσης και των υπολοίπων προϋποθέσεων. (57) Οι κοινοποιηθείσες εθνικές διατάξεις είναι γενικές και ισχύουν τόσο για τα εθνικά όσο και για τα εισαγόμενα προϊόντα. Δεν υπάρχουν στοιχεία ότι οι κοινοποιηθείσες εθνικές διατάξεις είναι δυνατόν να χρησιμοποιηθούν ως μέσο αυθαίρετων διακρίσεων μεταξύ οικονομικών φορέων στην Κοινότητα. (58) Στόχο του διατάγματος αποτελεί η προστασία του περιβάλλοντος, και δεν υπάρχουν ενδείξεις ότι το συγκεκριμένο διάταγμα, σε επίπεδο προθέσεων ή εφαρμογής, θα έχει ως αποτέλεσμα αυθαίρετη διάκριση ή συγκαλυμμένους εμπορικούς φραγμούς. (59) Λόγω των κινδύνων που αντιμετωπίζει το περιβάλλον συνεπεία ορισμένων φθοριούχων αερίων, η Επιτροπή θεωρεί ότι δεν υπάρχουν στοιχεία από τα οποία να προκύπτει ότι οι εθνικές διατάξεις που κοινοποίησαν οι αρχές της Δανίας αποτελούν όντως δυσανάλογο εμπόδιο για τη λειτουργία της εσωτερικής αγοράς εν σχέσει προς τους επιδιωκόμενους στόχους. III. ΣΥΜΠΕΡΑΣΜΑ (60) Βάσει των ανωτέρω και λαμβάνοντας υπόψη τα σχόλια που διατύπωσαν τα κράτη μέλη και άλλα τρίτα μέρη σχετικά με την κοινοποίηση που υπέβαλαν οι αρχές της Δανίας, η Επιτροπή είναι της γνώμης ότι το αίτημα της Δανίας που υποβλήθηκε στις 2 Ιουνίου 2006, για διατήρηση μέχρι τις 31 Δεκεμβρίου 2012 εθνικών νομοθετικών της διατάξεων αυστηρότερων των αντιστοίχως προβλεπομένων στον κανονισμό (ΕΚ) αριθ. 842/2006 σε ότι αφορά τη διάθεση στην αγορά προϊόντων και ειδών εξοπλισμού που περιλαμβάνουν ή των οποίων η λειτουργία εξαρτάται από φθοριούχα αέρια, μπορεί να γίνει δεκτή. Επιπλέον, η Επιτροπή θεωρεί ότι οι εθνικές διατάξεις: - ανταποκρίνονται σε ανάγκες που αφορούν την προστασία του περιβάλλοντος, - λαμβάνουν υπόψη την ύπαρξη και την τεχνική και οικονομική διαθεσιμότητα εναλλακτικών δυνατοτήτων ως προς τις απαγορευόμενες εφαρμογές στη Δανία και αναμένεται να έχουν περιορισμένο οικονομικό αντίκτυπο, - δεν αποτελούν μέσο αυθαίρετων διακρίσεων, και - δεν συνιστούν συγκαλυμμένο περιορισμό του εμπορίου μεταξύ των κρατών μελών, - είναι, ως εκ τούτου, συμβατές προς τη συνθήκη. Η Επιτροπή θεωρεί κατά συνέπεια ότι μπορεί να εγκριθούν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνονται οι εθνικές διατάξεις για ορισμένα φθοριούχα αέρια του θερμοκηπίου που το Βασίλειο της Δανίας κοινοποίησε στην Επιτροπή με επιστολή στις 2 Ιουνίου 2006, και οι οποίες είναι αυστηρότερες των αντιστοίχως προβλεπομένων στον κανονισμό (EΚ) αριθ. 842/2006 για τη διάθεση στην αγορά προϊόντων και ειδών εξοπλισμού που περιέχουν ή των οποίων η λειτουργία εξαρτάται από φθοριούχα αέρια. Το Βασίλειο της Δανίας δύναται να τις διατηρήσει μέχρι τις 31 Δεκεμβρίου 2012. Άρθρο 2 Η παρούσα απόφαση απευθύνεται στο Βασίλειο της Δανίας. Βρυξέλλες, 8 Δεκεμβρίου 2006.

[Source: multi_eurlex | Tokens: 23583]